Reykjanesbær - Launahækkun til sviðsstjóra Svik og vandræðagangur meirihluta Á síðasta bæjarstjórnarfundi lagði ég til breytingartillögu við fjárhaagsáætlun fyrir árið 2020 þess efnis að launahækkun til sviðsstjóra upp á 122 þúsund krónur á mánuði yrði dregin til baka . Tillagan var felld af meirihluta bæjarstjórnar ; Framsókn , Samfylkingu og Beinni leið . Sviðsstjórar verða því með 1420 þúsund krónur í laun á mánuði eftir hækkunina . Meirihlutinn telur þessa hækkun vera eðlilega og hefði greinilega viljað hækka sviðsstjórana enn meira ef marka má yfirlýsingu þeirra vegna gagnrýni minnar . Í yfirlýsingunni kemur einnig fram að sviðsstjórarnir hafi beðið um launahækkunina og fengið hana möglunarlaust . Annað hljós hefur nú verið í strokki meirihlutans þegar kemur að kjarasamningi við VSFK . Gerður er samanburður á launum sviðsstjóra á Akureyri og í Hafnarfirði en ekkert minnst á það að hvorug þessara sveitarfélaga eru undir eftirliti eftirlitsnefndar með fjármálum sveitarfélaga eins og Reykjanesbær . Menn gleyma því greinilega að gæta verður ýtrustu varkárni í fjármálum bæjarins . Ekki síst í ljósi þess að samdráttur er og atvinnuleysi mest í Suðurnesjum . Verkalýðshreyfingin svikin Verkalýðshreyfingin hefur brugðist harkalega við launahækkuninni til sviðsstjóra og kallað hana kalda vatnsgusu frá Reykjanesbæ . Skal engan undra . Hvað ætlar meirihlutinn að segja við þá 260 félagsmenn VSFK sem starfa hjá Reykjanesbæ og eru búnir að vera með lausan kjarasamning síðan í mars ? Fá þeir allir hækkun upp á 9% ? Gildir lífskjarasamningurinn ekki í Reykjanesbæ ? Sjá má á viðbrögðum meirihlutans að þeir eru að fara á taugum vegna málsins . Grípa þeir þá til þess ráðs að gera mig tortryggilega og segja að ég hafi ekki gert athugasemdir við málið í bæjarráði . Um það vil ég segja : Í fyrsta lagi þá sat ég ekki umræddan fund í bæjarráði heldur varabæjarfulltrúi Miðflokksins og hefur hann gert ítarlega grein fyrir afstöðu sinni hér í blaðinu . Þar kemr skýrt fram af hans hálfu að málið var aldrei borið upp til samþykkis í bæjarráði . Formanni bæjarráðs var falið að vinna það áfram í tengslum við almennar kjaraviðræður . Mikilvægt er að þetta komi fram . Síðan er greinilegt að formaður bæjarráðs vann málið áfram á bak við tjöldin án aðkomu annarra verkalýðsfélaga og var því síðan laumað í gegn í þeirri einföldu trú að engin tæki eftir því . Málatilbúnaður meirihlutans í garð bæjarfulltrúa Miðflokksins er því hrein ósannindi . Vandræðagangur meirihlutans er best leystur með því að afturkalla launahækkun sviðsstjóra Heitar umræður sköpuðust um breytingatillögu mína í bæjarstjórn enda ljóst að meirihlutinn er búin að koma sér í veruleg vandræði . Það verður athyglisvert að sjá hvernig flokkur eins og Samfylkingin , sem hefur talið sig vera flokk verkafólks , getur horft framan í félagsmenn VSFK eftir þetta . Framsókn er á sömu slóðum í vanræðaganginum , hækkar sviðsstjóra verulega í launum en sviku síðan kennara um launahækkun sem þeir lofuðu óspart fyrir kosningar . Bein leið hefur síðan fyrrum verkalýsðleiðtoga í brúnni og verður vandséð hvernig hann ætlar að réttlæta málið . Meirihlutinn á að viðurkenna mistök sín . Hækkun upp á 122 þúsund á mánuði til sviðsstjóra sem höfðu fyrir rúmlega 1300 þúsund í mánaðarlaun er algjörlega taktlaust , er brot á lífskjarasamningi og setur bæjarfélagið í veruleg vandræði í yfirstandandi kjaraviðræðum . Vandræðagangur meirihlutans er best leystur með því að afturkalla launahækkun sviðsstjóra . Höfundur : Margrét Þórarinsdóttir , bæjarfulltrúi Miðflokksins í Reykjanesbæ . Greinin birtist í Víkurfréttum þann 12. desember , 2019